google/wiki40b huggingface dataset:
Cuando seas mía

Cuando seas mía (Når du blir min) var en meksikansk TV-serie (telenovela) produsert i 2001 av TV Azteca. Den er basert på den colombianske serien «Café con Aroma de Mujer». Handlingen foregår rundt en ung jente, Paloma, som arbeider med innhøsting av kaffe ved en kaffeplantasje. Kaffeplantasjen og store deler av kaffebørsen er eid av Don Lorenzo. Når Don Lorenzo dør, blir store deler av formuen delt ut blant familiens arvinger. Paloma innleder et kjærlighetsforhold til et av Don Lorenzos barnebarn. Dette blir ikke godt mottatt blant resten av familien og dramaet er i gang.
Slaget ved Ponte Milvio

Historisk bakgrunn

Den direkte årsaken til sammenstøtet var den fem år lange konflikten mellom Konstantin og Maxentius over hvem som skulle ha herredømme over Vestromerriket. Konstantin var sønn av den romerske keiseren Konstantius I som døde 25. juli 306, hvorpå hans soldater proklamerte sønnen hans til keiser den 28. oktober samme år. I Roma, var imidlertid Maxentius, sønn av Maximianus, en klar favoritt til keiser. Tetrarkiet, det romerske systemet med flere keisere, garanterte ikke at Konstantin, sønn av Konstantin I, kunne arve tittelen som keiser i Vestromerriket. Både Konstantin og Maxentius gjorde krav på tittelen som keiser, og uenighetene dem imellom vokste etterhvert til en åpen konflikt.

Sammenstøtet

Sommeren 312 samlet Konstantin sine tropper for å få slutt på konflikten med makt. Hans tropper tok seg raskt gjennom det nordlige Italia, og befant seg omtrent femten kilometer fra Roma da Maxentius begynte å utstasjonere sine tropper ved Pons Mulvius, en steinbro som brakte Via Flaminia over elven Tiber og inn mot Roma. For Maxentius var det viktig å kontrollere denne nordlige inngangen til Roma for å holde rivalen ute av hovedstaden, hvor det romerske senatet utvilsomt ville støtte den som kontrollerte byen. I det Konstantin nådde broen, skjønte han at han hadde undervurdert motstanderens styrke, og Maxentius hadde mange flere soldater enn ham.
Den påfølgende dagen smalt troppene sammen. Konstantin som allerede hadde skaffet seg et navn som en dyktig general, begynte å presse Maximian og hans tropper tilbake mot elven Tiber. Maximian ble til slutt tvunget til å trekke seg tilbake for å etablere nye stillinger nærmere Roma. Men broen var den eneste muligheten for retrett, og Maximians tropper hadde allerede lidd store tap. Maxentius druknet i Tiberen, og døde under tilbaketrekkingen. Konstantin gjorde sin inntreden i Roma kort tid etter å ha vunnet slaget ved Ponte Milvio, og han ble proklamert som keiser Augustus av Vestromerriket.
Sergio Badilla Castillo

Dikting

Badilla Castillo debuterte i 1971. Han begynte ganske snart å eksperimentere med friere former, og det meste av lyrikken hans er skrevet i frie former. Hans dikt er ofte skrevet rundt flere tidsdimensjoner og scenarier som løper parallelt i samme tekst. Situasjonen kan synes kompliserte i begynnelsen men i løpet av teksten blir det enklere å forstå takk være tekstenes dype menneskelige og filosofiske innsikter.
D'Hondts metode

D'Hondts metode er en metode for å fordele mandater ved ulike former for valg. Metoden er oppkalt etter belgieren Victor d'Hondt (1841–1901). Norske formannskap og fylkesutvalg som velges med forholdstallsvalg bruker d'Hondts metode. Danmark, Finland, Island, Brasil, Japan, Spania og Sveits er blant mange land som bruker d'Hondts metode ved nasjonale valg.
Pariserhjul

Pariserhjul er en konstruksjon som består av et vertikalt stående stort hjul, med gondoler som henger i hjulets kanter. Det er bygget for å brukes i fornøyelsesparker.
Statsfængslet i Vridsløselille

Statsfængslet i Vridsløselille er et fengsel i Albertslund på Københavns vestegn, innviet i 1859 og drevet av Kriminalforsorgen.
Fengselet benyttes til fullbyrdelse av fengselsstraff og gjennomførelse av varetektsfengsling og har i alt 241 plasser. Man mottar kun menn over 23 år fra hele Sjælland som skal anbringes i lukket fengsel. Der er således ikke noen kvinnelige innsatte.

Historie

I 1859 ble Forbedringshuset på Vridsløselille Mark tatt i bruk etter det såkalte «Philadelphia-systemet». Dette innebar en total isolasjon av fangene døgnet rundt, med det formål at de skulle ha tid og mulighet til å angre sine synder og forlike seg med Gud.
All tid ble dermed tilbrakt i fengselscellen – både arbeids- og fritid. Hvis fangen så skulle ferdes utenfor cellen, skulle han bære en maske som beskyttet ham mot å bli gjenkjent av de andre fangene. Denne masketvangen ble opprettholdt frem til 1924, hvoretter det ble frivillig om man ville bære maske eller ei.
Enhver samtale og kontakt fangene imellom var forbudt. Således ble fangene i skolen og i kirken plassert i små båser, hvorfra de kunne se lærerne eller presten, men ikke hverandre.
Isolasjonsprinsippet ble bevart et godt stykke inn i 1900-tallet.

Rømninger

Den mest spektakulære rømningen fra Vridsløselille fant sted den 27. august 1995, da en hjullaster braste inn i ringmuren om fengselet og laget et 13 meter stort hull. Bak rømningen sto Lars Hitchinson Hansen og noen hjelpere, og det lyktes i alt 13 fanger å rømme.

Olsen-banden

Blant alminnelige mennesker er fengselet blitt særdeles velkjent gjennom Erik Ballings film om Olsen-banden. Således starter og slutter de fleste av filmene foran fengselets hovedinngang.
Da skuespilleren bak seriens hovedperson, Ove Sprogøe, døde i september 2004, begynte man å snakke om hvorvidt den daværende delen av Fængselsvej mellom Roskildevej og fengselet skulle omdøpes til Egon Olsens Vej. Etter noe debatt frem og tilbake ble navneendringen vedtatt av Albertslund Kommune, og man kunne 21. desember 2004 offisielt ta det nye veinavnet i bruk.
Argiletum

Argiletum var i oldtidens Roma veien som strakk seg mellom Forum Romanum og den tett befolkede bydelen Subura mot nordøst.

Navn

Marcus Terentius Varro hevdet at navnet argiletum hadde noe å gjøre med navnet til en gresk kjeltring.

Historie

Ifølge den romerske historiker Livius bygde den andre romerske kongen Numa Pompilius et tempel til guden Janus Geminus, Janustemplet, ved enden av Argiletum (ad infimum Argiletum). Templet fungerte antagelig som et overbygg til en bro over en mindre bekk.
Da den opprinnelig gikk mellom Comitium og Basilica Aemilia ble Argiletum til slutt absorbert i konstruksjonen av keiserforumet fra Julius Cæsars tid. Grunnet dette var Argiletums grenser definert forskjellig opp gjennom tiden.
Innen Martialis' bortgang (omtrent 103 e.Kr.) hadde Argiletum blitt et lurvete område fylt med vertshus og bordeller.
Koppelevator

En koppelevator eller et begerverk er en mekanisk heiseinnretning som brukes til å transportere bulkmaterialer vertikalt. Den inngår gjerne som en del av en større maskin, for eksempel en steinknuser.
Leptophobia

Utseende

Middelsstore, hvite eller gulaktige sommerfugler, noen ganger litt mørkere. Forvingene er påfallende spisse og har i det minste svart spiss, ofte også svart ytterkant og delvis svart forkant.

Levevis

Larvene lever på planter i korsblomstfamilien (Brassicaceae), kapersfamilien (Capparidaceae) og Tropaeolaceae, blant andre blomkarse. Disse sommerfuglene lever i fjellområder, gjerne i tåkeskog.

Utbredelse

Slekten er utbredt fra Mexico i nord til Argentina i sør. Den vanlige arten Leptophobia aripa forekommer over hele dette området, de andre artene har vanligvis mer begrensede utbredelser.
Marianne (sang)

«Marianne» er en trinidadisk populærmusikksang med melodi og tekst av Roaring Lion. Den var populær hos steelband og festløver under en spontan karnevalsfeiring på V-J Day i Trinidad i 1945 på slutten av den andre verdenskrig. Sangen hentydet Mary Anns yrke:
«All day, all night, Miss Mary Ann down by the seaside sifting sand».
Latinbandlederen Xavier Cugat spilte inn en versjon av «Mary Ann» i slutten av 1940-årene. Under den amerikanske calypsofeberen i 1956/1957 populariserte The Easy Riders, Burl Ives og andre folkemusikktolkere calypsomusikken ytterligere, generelt under tittelen «Marianne». Sangen fortsatte å være en favoritt hos steelband og calypsounderholdere i karibiske turisthotell i mange år. Harry Belafonte hadde også en versjon som var populær i Norge.
Den mest populære versjonen ble spilt inn på plate av Terry Gilkyson og The Easy Riders i 1957. En annen versjon ble spilt inn på plate av The Hilltoppers samme år.
Trini Lopez hadde med «Marianne» på sitt album At PJs (Reprise Records RS-6093)
I nakentegnefilmantologien Sex to Sexty, som innbefattet «Balled-up Ballads» (populære sanger med vågale tekster), ble følgende linjer skrevet til «Marianne»:
All day, all night, Marianne;
Who the hell do you think I am, Superman?
En referanse ble gjort til sangen i Ian Flemings roman Dr. No. Figuren Honey Rider synger den når James Bond først møter henne på stranden ved Crab Key. Bond slutter seg til den som en måte å gjøre sitt nærvær kjent på for henne.

Norsk versjon

Arne Bendiksen har skrevet en norsk tekst. På norsk bærer den også tittelen «Marianne». The Monn Keys med Egil Monn-Iversens orkester har spilt inn sangen. Den ble utgitt på singlen Triola TN-108.
Johann Rist

Liv

Han ble født i Hamburg som sønn av en luthersk prest. Han gikk på skole på Johanneum i Hamburg og gymnaset Illustre i Bremen før han studerte teologi ved universitetet i Rinteln. Han ble der påvirket av Josua Stegman og begynte å interessere seg for salmediktning. Da han dro fra Rinteln ble han lærer for sønnene til en kjøpmann i Hamburg og fulgte dem til Universität Rostock, hvor han selv også studerte hebraisk, matematikk og medisin. I løpet av hans tid i Rostock tømte nesten trettiårskrigen universitetet for studenter og Rist var syk i flere uker med pest.
I 1633 ble han huslærer hos Landschreiber Heinrich Sager i Heide. To år senere ble han utnevnt til pastor i landsbyen Wedel ved Elben, hvor han ble frem til sin død i 1667. Samme år giftet han seg med Elisabeth Stapel som han fikk fem barn sammen med. Hun døde i 1662, og i 1664 giftet han seg med Anna Hagedorn.

Virke

Rist ble først kjent i litteraturverdenen med dramaet Perseus (1634) som han skrev i Heide, og i de påfølgende årene skrev han en serie dramaer der Das friedewünschende Teutschland (1647) og Das friedejauchzende Teutschland (1653) er de mest interessante. Rist ble snart en sentral figur i en krets av mindre poeter, og han fikk mye ros. Keiser Ferdinand III adlet ham og gav han tittelen Hofpfalzgraf. Han grunnla, og fikk med seg flere poeter, i dikterforbundet Elbschwanenordens. Han var også med i flere andre dikterforbund.
Det er som salmedikter Rist er mest kjent i dag. Flere av hans salmer er fremdeles i bruk, blant annet i Norsk Salmebok. Samlinger av hans dikt ble samlet under titlene Musa Teutonica (1634) og Himmlische Lieder (1643).
Tolvtakters blues

Tolvtakters blues er en betegnelse på en bestemt harmonisering/besifring innenfor blues-sjangeren.
Tolvtakters blues er den enkleste og mest elementære bluesform som finnes, og mønsteret benyttes også i sjangre som rhythm and blues og rock. I musikkopplæring er denne besifringsformen et basis for harmoniforståelse for mange musikksjangre fra jazz til heavy metal.

Variasjoner

Det finnes mange variasjoner til det opprinnelige mønsteret. Som regel kompletteres akkordene med liten septim, særlig gjelder dette subdominant-akkorden. Det er også vanlig å gjøre den siste takten til en dominant akkord som en overgang til neste repetisjon. Det finnes også en spesiell variasjon der det benyttes moll-akkorder som er mer utbredt innenfor jazz-sjangeren. Jazzmusikere bruker normalt også mer sammensatte akkorder og ledetoner i variasjoner av tolvtakters blues.

Lyrikk

Det finnes mange forskjellige måter å disponere lyrikk med enderim og bokstavrim i tolvtakters blues. En utbredt form er å repetere teksten i de fire første taktene og avslutte med en ny setning i de fire siste setningene som danner enderim med den første setningen. Det er også vanlig å disponere en låt slik at hvert vers består av en eller to repetisjoner av de tolv taktene, og refrenget består av en repetisjon.
Toro

Toro produserer og markedsfører næringsmidler til det norske forbruker- og storhusholdningsmarkedet. Varemerket TORO ble registrert 8. januar 1946 og er i dag en av Norges mest kjente merkevarer. TORO er eid av Orkla Foods Norge AS.
I TOROs portefølje fins det rundt 750 produkter fordelt på mange forskjellige varegrupper og måltidssituasjoner. Produktene produseres på flere ulike fabrikkanlegg i Norge, blant annet i Arna utenfor Bergen og Elverum.
TORO tilbyr en rekke internasjonale retter og norske tradisjonsprodukter til det norske forbrukermarkedet: buljong, suppe, saus, gryteretter, pastaretter, vaffel-, pannekake- og kakemikser, Rett i koppen, pizza, pasta og ris.

Historikk

«TORO» betyr okse på spansk og ble første gang brukt på buljongterninger i 1946. Deretter kom kjøtt- og grønnsakssuppe før det store gjennombruddet med Bergens fiskesuppe i 1964. I dag produseres det årlig mer enn 140 millioner pakker med TORO-produkter, og hvert år slippes bortimot 50 nye produkter ut på markedet.
Inpoc

Inpoc var en nordisk nettportal for mobiltjenester og -underholdning.
Inpoc ble lansert i Norge i november 2000. Portalen drev både med egenutviklede tjenester, og formidling av innhold fra Schibsteds aviser. Portalen ble lansert i Sverige i februar 2001, i Estland i oktober samme år, og så i Latvia i desember.
Inpoc ble drevet av selskapet Schibsted Telecom. Dette selskapet hadde Schibsted som hovedeier med 80 prosent, mens Aftenposten og VG hver eide ti prosent. Inpoc gikk 37 millioner kroner i underskudd de tre første driftsårene, men det norske selskapet gikk for første gang med overskrudd i 2003. Det var spesielt Java-baserte mobilspill (solgt for mellom 29 og 49 kroner stykket) som gjorde at Inpoc gikk i pluss. Selskapet økte kraftig også i 2004, med en omsetningsøkning fra 76 til 127,5 millioner kroner. I 2005 fusjonerte Inpoc med det svenske selskapet Aspiro. Aspiro med datterselskapene Inpoc og Cellus hadde på denne tiden rundt 60 prosent av mobilspillmarkedet i Norge.
Alle Inpoc-kunder fikk medlemsmagasinet Inpoc Magazine fire ganger i året, og med 238 000 lesere var dette i 2005 Norges største ungdomsblad ifølge MMIs leserundersøkelse.
Joachim Grieg

Utmerkelser

Grieg var portugisisk visekonsul fra 1882. Han var ridder av 1. klasse av St. Olavs Orden.
Islamistisk terrorisme

Terrorisme kan defineres som politisk motivert bruk av vold, eller troverdige trusler om vold, mot sivile fra ikke-statlige aktørers side. Det er tre elementer i definisjonen: Volden utøves av ikke-statlige aktører (statsterrorisme er noe annet), den er rettet mot sivile og den er politisk motivert. Islamistisk terrorisme er betegnelse på voldelige aksjoner utført av ikke-statlige aktører med det formål å bidra til et politisk-islamistisk formål, som for eksempel etablering av en islamsk stat eller et nytt, islamsk kalifat.
Denne formen for politisk-religiøs vold kalles også jihadistisk terrorisme. Den mest kjente aksjonen til islamistiske terrorister er terrorangrepet 11. september 2001 mot World Trade Center (i New York) og hovedkvarteret til det amerikanske forsvarsdepartementet Pentagon (utenfor Washington D.C.). Nær 3 000 mennesker ble drept. Bak angrepet sto det pan-islamske terrornettverket Al-Qaida, som ble ledet av Osama bin Laden.
Bach-Compendium

Bach-Compendium (BC) er en systematisk fortegnelse over Johann Sebastian Bachs verk utarbeidet av musikkviterne Hans-Joachim Schulze og Christoph Wolff.
Av de sju planlagte bindene kom fire ut mellom 1985 og 1989, og det er usikkert om de planlagte bindene noensinne vil bli utgitt.
Tennis under Sentralamerikanske og karibiske leker 1954

Tennis under Sentralamerikanske og karibiske leker 1954. Tennis var en av flere sporter i de sjuende sentralamerikanske og karibiske leker som ble arrangert i Mexico by i Mexico i perioden 5. til 20. mars 1954. Det var sjuende gangen som tennis var med i de sentralamerikanske og karibiske leker. Det var fem turneringer; single- og double for både menn og kvinner og en mixeddoubleturnering. Mexico ble beste nasjon, de vant alle fem gullmedaljene.
Brudavolltunet

Brudavolltunet er et museum i Ørsta på Sunnmøre. Museet er et eldre gårdstun som ble kjøpt til museumsformål i 1958. Tunet ligger ca. 5 km fra Ørsta sentrum.

Tunets historie

Brudavollen har trolig vært bebodd siden 1500-tallet. På 1600-tallet ble tunet tatt av skred og husene flyttet til nytt sted på eiendommen. Gården har etter det man kjenner til vært einbølt. I sin tid var den det gårdsbruket i Ørsta med størst jordvidde. Slik tunet står i dag viser det et vanlig hjem i fiskerbondesamfunnet på 1800-tallet. Etter at Ørsta bygdemuseumslag ble stiftet i 1951, kjøpte dette Brudavolltunet i 1958. Det var husene i det gamle tunet og noen mål jord. Resten av bruket ble overtatt av ny eier.
Paul Cézanne

Tidlig liv

Cézanne var født i Sør-Frankrike, i Aix-en-Provence, og landskapet i Provence ble ett av hans hovedtema. Han var sønnen av hattemakeren Louis-Auguste Cézanne som ble bankier i 1848. Da han var i skolealder var han venn med forfatteren Émile Zola og ble brukt som inspirasjonskilden til Zolas malerkarakter Claude Lautier i romanen LO'euvre. Han fikk sin første kunstneriske utdannelse på skolen på hjemstedet sitt. I 1859 til 1861 forsøkte han seg på et juridisk studie.

Paris

I 1861 hadde Cézanne bestemt seg for å bli kunstner, og han reiste til Paris med sin venn Émile Zola. Han studerte på Académie Suisse til 1863. Her møtte han Pissarro, Édouard Manet, Claude Monet og andre impresjonistiske kunstnere. Pissarro hadde en stor påvirkining på Cézanne, og de malte ofte sammen. I 1886 gikk det dårlig med vennskapet mellom Cézanne og Émila Zola. En av grunnene var sjalusi de hadde ovenfor hverandre.
Bowyer Butte

Bowyer Butte er en bratt høyde med nesten flat topp, 3 nautiske mil bred og ligger 1 085 moh, mellom den lavere enden av Johnsonbreen og Venzkebreen på kysten av Marie Byrd Land. Det ble oppdaget og fotografert fra luften av U.S. Antarctic Service, 1939–41, og ble navngitt av Advisory Committee on Antarctic Names etter Donald W. Bowyer, en meteorolog i US Antarctic Research Program ved Byrd-stasjonen, 1962.
Vargfjorden

Vargfjorden er en fjordarm som strekker seg omtrent 3,5 kilometer i sørvestlig retning fra Ofotfjorden i Ballangen kommune i Nordland. Fjorden har innløp mellom Hamnes i vest og Porsøya, 3,3 kilometer øst vest for Kjeldebotn i øst. Vargfjordelva har utløp i bunnen av fjorden.
En lokal vei fra Kjeldebotn går gjennom grenden Hamnesstranda før den krysser fjorden over ei cirka tyve meter lang bru og fortsetter langs vestsiden til Jevika.
Ai Weiwei

Bakgrunn

Ai Weiweis far var den kinesiske dikteren og maleren Ai Qing, som ble kritisert under kulturrevolusjonen og satt i arbeidsleir i Xinjiang; Ai Weiwei tilbragte fem av sine leveår der, i tillegg til Mandsjuria.

Kunstner

I 1978 begynte Ai Weiwei på Beijing filmhøyskole, i 1979 ble han en av grunnleggerne av den tidlige avant garde-kunstgruppen Stars. Mellom 1981 og 1993 bodde og arbeidet han i USA, da fremst i New York City. Han arbeidet blant annet med performance-kunst og readymade. Ai er blant annet kjent for å ha knust en 2 000 år gammel urne som han dokumenterte med en fotoserie.
Han ble konsultert av det sveitsiske arkitektbyrået Herzog & de Meuron som kunstnerisk råd for Beijings nasjonalstadion, også kalt «Fugleredet» på grunn av sitt karakteristiske utseende. Ai tok imidlertid snart avstand fra prosjektet, da han ikke hadde noe til overs for politikken rundt OL.
Ai Weiwei, som er en kjent kritiker av lokale og nasjonale myndigheter, ble anholdt av kinesisk politi 3. april 2011, etter å ha blitt nektet utreise med fly til Hongkong. Politiet raidet så Ai sitt studio, hvor de konfiskerte dokumenter, datamaskiner og harddisker. Ais pågripelse skjedde i en periode hvor regjeringen slo ned på en rekke aktivister som var inspirert av opprøret i den arabiske verden i 2011. Han ble løslatt mot kausjon (qubao houshen) etter 81 dager, den 22. juni, samme år etter å ha tilstått skattefusk og lovet å betale tilbake summen.
Deretter inledet politiet den 18. november en forundersøkelse om spredning av pornografi på Internet av Ai Weiwei og en av hans assistenter. Saken gjaldt et kunstnerisk nakenbilde av Ai Weiwei og fire kvinner, publisert i 2010, kalt En tiger, åtte bryst. Dette førte til en bølge av sympatiytringer i Kina, med en opplastning av egne nakenbilder av tilhengere på bloggen Ai Weiwei Fans' Nudity.

Utstillinger i Norge

I mai 2012 arrangerte Kistefos-museet i Jevnaker en utstilling med blant annet forografier og annen kunst av Ai Weiwei.
I begynnelsen av oktober 2012 åpnet Bergen kunstmuseum og Galleri 3,14 en større utstilling med arbeider av ti kinesiske nåtidskunstnere. Ai Weiwei var den eneste av disse som ikke kunne stille i Bergen, siden passet fortsatt var i myndighetenes besittelse. Hans bidrag til utstillingen var en helt ny installasjon med 81 trekuler som han og medarbeiderne hadde brukt 2 år på å lage.
The Birth of a Nation (2016)

Handling

Unge Nat Turner blir lært opp til å lese så han kan studere Bibelen og bli en predikant for sine medslaver. Når Turner blir med slaveeieren på en turné i USA oppdager han størrelsen på slaveriet. Han bestemmer seg for å gjøre opprør og bli en annerledes leder.
Good Samaritan Hospital (Los Angeles)

Good Samaritan Hospital er et sykehus i Los Angeles i California i USA.

Historie

Good Samaritan Hospital ble åpnet i 1885, men det nåværende sykehuset ble bygget i 1976. Sykehuset har 408 senger.
Presidentkandidat Robert Kennedy døde på dette sykehuset tidlig om morgenen 6. juni 1968.
Fylkesvei 4018

Fylkesvei 4018 går mellom Eldalen og Åkset i Marnardal kommune. Veien er 1,4 km lang.
Frem til 2019 hadde veien betegnelsen Fylkesvei 317.
Elisabeth Bille

Elisabeth Bille (født 12. mai 1572 på Lyngsgaard, død 28. september 1633 på Gammel Kjøgegaard) var en dansk adelsdame.
Hun var datter av Jens Bille til Lyngsgaard, og sto familien Brahe nær, fordi hun i noen år ble oppdratt i Beate Clausdatter Billes hus på Knudstrup i Skåne. Hun og søsteren Birgitte hang ved sine berømte søskenbarn Tycho og Sophie Brahe selv lenge etter at disse var blitt forlatt av deres øvrige slekt.
Søsteren og Elisabeth hadde også et opphold hos svogeren Eiler Brockenhuus, som var kjent for sine kalenderopptegnelser. Etter dennes død tok Elisabeth opphold på Gammel Kjøgegaard, som hun hadde arvet etter foreldrene. Her levet hun så i en menneskealder sammen med søsteren Birgitte, hvor hun førte en langvarig eiendomskrangel med Køge by. Hun døde 28. september 1633 på sin gård, og ble begravet i Højelse kirke ved Lille Skensved.
Beck – Advokaten

Handling

En kjent advokat blir brutalt myrdet i sitt hjem. Motivet for mordet ser fra begynnelsen ganske enkelt ut da advokaten var engasjert i et søksmål der et firma var tiltalt for å stå bak grov miljøkriminalitet. Når Beck og kollegaen Klingström går igjennom advokatens kontor finner man hurtig bevis som kaster nytt lys over saken – men hvem er det som dradd i trådene, og hvorfor? For å finne løsningen må man grave videre i advokatens fortid.

Om filmen

Filmen er nummer 20 i rekken av Beck-filmer med Haber og Persbrandt i hovedrollene. Under innspellingen ble Mikael Persbrandt tvunget til å ta en timeout av personlige årsaker.
Pierre Lindstedt spiller Sven Nilsson i denne filmen. Lindstedts far Carl-Gustaf Lindstedt spilte Martin Beck i Beckfilmen Mannen på taket fra 1976.
Holiday (sang)

Musikkvideo

Musikkvideoen, som var regissert av Samuel Bayer, har tre hovedfaser. I den første hovedfasen, kjører bandet rundt i en Mercury Monterey 1968 model, mens de fester vilt. Den andre hovedfasen, foregår inne på en bar hvor bandets medlemmer spiller alle gjestene. Billie Joe Armstrong spiller to menn fra California, som havner i slåsskamp med hverandre og Rivers Cuomo fra Weezer. Mike Dirnt spiller bartenderen, en politimann og Sid Vicious fra Sex Pistols. Trè Cool spiller en full prest, en forretningsmann som blir arrestert, og ei prostituert. I den siste hoveddelen ser man Armstrong ytre fram den kontroversielle bro i sangen mens can-can dansere danser i bakgrunnen. Musikkvideoen ender med at bilen med bandet triller inn på en øde vei. Den samme veien hvor musikkvideoen til «Boulevard of Broken Dreams» starter.